Gedagte vir die dag: Laat iets van waarde na | Maroela Media
Gedagte vir die dag: Laat iets van waarde na
Laat ons die goedheid van die Here ons God belewe: hou die werk van ons hande in stand, ja, die werk van ons hande, hou dit in stand. (Psalm 90:17)
So dikwels word 'n man gemeet aan die erfporsie wat hy vir sy vrou en kinders nalaat. Versekeringsmaatskappye wat lewensversekering verkoop teer op die sentiment. Wanneer die vader sterf, mag sy gesin nie sonder heenkome wees nie. Vandat hoogs gekwalifiseerde vroue in groot getalle tot die arbeidsmag toetree, word die bordjies verhang en is dit hulle wat voor­sorg moet tref vir dié wat agterbly ná hul dood. Maar wat help groot bedrae geld as jou naasbestaandes jou so gou as wat hulle die geld in hul bankrekening het, vergeet?
My pa het my gevra om Psalm 90 op sy begrafnis voor te lees. Ek het dit kon doen met die besef dat hy hiermee vir ons almal nog een les wou leer: Die lewe is te kort om dit sonder God te leef. My pa het nie vir sy kinders en kleinkinders geld nagelaat nie, maar 'n magdom van herinnerings aan 'n pa en oupa wat in elkeen van ons ewe veel belang gestel het.
Een van die mooiste grafskrifte wat ek nog gelees het is: 'Hier lê die hande wat so hard vir ons gewerk het.' Hande wat gewerk het en kinders wat onthou.
Die klein dingetjies wat jy vandag vir ander mense doen, word net soos die groot dinge onthou en waardeer. Klein, sentimentele geskenkies word gekoester en van geslag tot geslag aangegee. Jy hoef nie harte oor te plant of spoedrekords te verbeter nie. Wat help dit jou naam word in die geskiedenis­boeke opgeteken en niemand dink ooit met liefde aan jou terug nie?
Die werk wat God in stand sal hou, is werke van liefde.
Hemelvader, help my om onthou te word as iemand wat baie liefde uitgedeel het.
Gedagte vir die dag: Niks sonder liefde nie
Dis n pragtige stukkie en so waar! Dankie Here vir die baie liefde wat ons ontvang?
Baie dankie – dit is net wat ek vandag nodig gehad het. Ek het lankal besef geld beteken niks nie. Dit is die liefde wat tel. Seen en vrede vir julle almal.